Internaţionalul brazilian Gabriel Barbosa, cunoscut sub numele de Gabigol, atacantul echipei de fotbal Flamengo, a fost suspendat pe o perioadă de doi ani din cauza unei tentative de fraudare a unui control antidoping, în cursul anului trecut, a anunţat luni Tribunalul sportiv antidoping din Brazilia, citat de AFP, potrivit Agerpres.
Sancţiunea, supusă apelului la Tribunalul de Arbitraj Sportiv (TAS) de la Lausanne, va intra în vigoare pe 8 aprilie, a anunţat organismul într-un comunicat.
În vârstă de 27 de ani, Gabigol, unul dintre starurile lui Flamengo, a fost acuzat în decembrie că a obstrucţionat desfăşurarea unui control antidoping inopinat organizat la centrul de antrenament al clubului din Rio de Janeiro.
În timp ce colegii săi au fost verificaţi la ora 10:00, el a ignorat apelul şi s-a prezentat după prânz, potrivit acuzării, citată de presa braziliană. Când a ajuns, Gabigol a fost supărat că un poliţist a trebuit să-l escorteze la toaletă. În cele din urmă, el nu a respectat protocolul de recoltare a probelor.
La momentul respectiv, cea mai populară echipă din Brazilia se pregătea pentru returul finalei statului Rio, în care s-a înclinat în faţa rivalei Fluminense (1-4).
Cu o contribuţie importantă la câştigarea titlurilor de campioană a Braziliei (Brasileirao) şi a trofeelor din Copa Libertadores în 2019 şi 2022 - primele cucerite de Flamengo în această competiţie începând din 1981 - Gabigol a negat că a "încercat să trişeze".
Format la Santos FC, clubul lui Pele, Gabigol a evoluat fără prea mult succes şi în fotbalul european, la Benfica Lisabona şi Inter Milano, înainte de a reveni în Brazilia.
El a fost selecţionat de 18 ori în echipa naţională a ţării sale, pentru care a marcat cinci goluri. El a disputat ultimul său meci internaţional în 2022, înainte de Cupa Mondială din Qatar.